Lewer jy belangrike diens? Registreer só of laai permit af | Netwerk24
Ondernemings wat 'n noodsaaklike diens gaan lewer, sal vir goedkeuring moet aansoek doen om tydens die inperking handel te dryf.
'n Verbruiker vandeesweek in 'n winkel met haar trollie vol inkopies. Foto: Jaco Marais
Ebrahim Patel, minister van handel, nywerheid en mededinging, sê hierdie ondernemings moet by die kommissie van maatskappye en intellektuele eiendom (CIPC) om goedkeuring aansoek doen.
Die webtuiste is www.bizportal.gov.za. Klik op "Essential Service Businesses". Die diens behoort vanaf 26 Maart aan die begin van die werkdag beskikbaar wees.
'n Sertifikaat sal verkry word van die CIPC wat hulle sal toelaat om in die tydperk handel te dryf.
Patel beloof die aansoek sal 'n eenvoudige verklaring wees van 'n onderneming wat die minimum registrasiebesonderhede benodig soos die tipe onderneming en handel waarby betrokke is, wat die handelsnaam is (indien enige) en of aan die vereistes voldoen word soos wat in die lys van noodsaaklike dienste vervat is.
Die lys van noodsaaklike dienste is Woensdag in 'n regulasie uitgereik. Sien hier die regulasies.
Die kontakbesonderhede van die persoon wat aansoek doen asook die aantal personeel wat in die tydperk gaan werk, moet verskaf word.
Die CIPC sal dan 'n sertifikaat aan 'n onderneming per e-pos stuur.
"Die sertifikaat sal as bewys kan dien vir owerhede of 'n onderneming beslis toestemming het om handel te dryf en sy personeel onbelemmerd mag beweeg."
Die onbelemmerde beweging sal slegs geld vir dié ondernemings wat aansoek gedoen het.
Brief vir werkers
Let ook daarop dat 'n brief (of permit) werkers van sulke ondernemings sal moet vergesel wat saam amptelike identifikasie (soos jou ID) getoon moet kan word.
Lees asseblief die regulasies (wat hier bo in die skakel is) want die riglyne vir die permit word daarin uiteengesit.
KLIK HIER EN LAAI DIE PERMIT AF
Hy het benadruk dat as 'n vals aansoek gedoen word en dit nie 'n noodsaaklike diens is soos die regulasie bepaal nie, kan dit as bedrog beskou word. Strafregtelike stappe sal teen so persoon gedoen word.
Meer oor: Departement Van Handel En Nywerheid | Regulasies | Noodsaaklike Dienste | Inperking | Ramptoestand